钦定古今图书集成/方舆汇编/职方典/第1535卷 > 安顺府建置沿革考 通志
## 钦定古今图书集成/方舆汇编/职方典/第1535卷 > 安顺府建置沿革考 通志

本府。〈普定县附郭。〉

《禹贡》梁州外境。殷为鬼方。周为靡莫。汉属牂柯蛮地。蜀汉为兴古郡。唐为罗甸国地。宋为普里部。元初内附，置普定县，隶普定路，寻改普定府，隶云南省，领安顺、镇宁、永宁、习安四州。大德七年，改普定路，隶曲靖宣慰司，寻改属湖广行省。明洪武十四年，复置普定府，领州三，长官司六，属四川布政司。筑城于今城东二十里，寻置普定卫，徙今城。十八年废府，以州司附于卫，仍属四川。正统三年，割所辖三州六长官司，隶贵州布政司，而本卫改属贵州都司。万历二十年，始陞安顺州为“安顺军民府” ，领州三：镇宁、永宁、普安长官司二：宁谷西堡。

皇清顺治十八年，平马乃，以其地设“普安县”，隶府。《康》

熙十一年，巡抚曹申吉疏改普定卫为普定县，附郭省安庄卫入镇宁州，省新城所入普定县，以宁谷、西堡二长官司属普定县。二十六年，总督范承勋疏改威清、镇西二卫为清镇县，省赫声、威武二所入县；改平坝卫为安平县，省柔远所入县，改安南卫为安南县，省普安卫入普安州，省定南所入普定县，省安笼所入南笼厅，隶府。裁“军” 、“民” 字。共领州三。县五

普定县

明为普定卫，属贵州都司。

皇清因之。康熙十一年，改普定卫为普定县。附郭。领：

长官司二宁谷西堡

普安州

唐置西平州。贞观中，改为盘州，领附唐、平彝、盘水三县，隶戎州都督府。宋为齐弥部地，又为于矢部地。元延祐中，置于矢部万户府，寻改为普山府。至元间，改置普安路。明洪武十六年，置普安军民府。二十二年罢府，置普安军民指挥使司，隶云南，寻改隶贵州。永乐间，置普安安抚司，寻改为普安州，隶府。

皇清因之。康熙二十六年，省普安卫入州。

普安县

明为马乃彝地

皇清顺治十八年，马乃叛，讨平之，以其地设《普安县》。

隶安顺府。康熙二十二年，徙县治于新兴，编户六里。

镇宁州

唐宋罗甸地。元为镇宁州地，属普定路。明洪武二十二年，设安庄卫，与镇宁州同城。

皇清因之。康熙十一年，省“安庄卫”归《镇宁州》，隶府。领

长官司二营康佐司

永宁州

唐、宋罗甸地。元置永宁州，属普定路。明初因之，隶普定卫。万历三十三年，设安顺军民府，州隶焉。

皇清因之，领长官司二：“慕役顶营。”

清镇县

元为八番罗甸宣慰司地。明洪武初，属贵州宣慰司。二十一年，置威清站，隶贵州卫。二十三年，置威清卫，隶贵州都司。

皇清康熙二十六年，以卫改县，省镇西卫“《赫声》《威武》”

二所入县编户四里

安平县

元为金筑府地。明洪武二十三年，置平坝卫，隶贵州都司。

皇清康熙二十六年，以“卫”改县，省“柔远所”入县。

安南县

元为普安路地。明洪武十七年，置尾洒驿。二十三年，改置安南卫，隶贵州都司。

皇清康熙二十六年，以卫改县，编户四里